khistorydata/jeongjo-sjw-relations huggingface dataset:
정조 19년 · 목
該監司狀啓以爲本道農形總以言之不免爲穴農今不必援用常歲之例區別其尤甚之次稍實之三箇名色故分等一款不爲擧論而地部所劃災一千一百七十結外不足災三千五百八十結特許加劃則臣謹當塗抹分排沿野畓農種種失稔蔀屋所恃只在田穀則還餉米租之本色準捧其勢末由外此諸般催科之政今若以邑不分等一無區別如例督責則實非所以仰體朝家若保之德又伏況日前筵席至伏承畿內新舊還紓民力之道採探事情據實登聞之恩敎臣益不勝感激袛懼就邑牒民狀中積費商量撮擧數三條件敢此陳列于左竝令廟堂稟旨分付○後錄一豊德交河纔經大歉今又荐災不可無別般軫念之擧此兩邑新還限三分一以相當田穀準折代捧通津富平金浦陽城安城陰竹振威及長湍之路下十面比諸交豊略有優劣之可言而大體則一般此八邑新還限四分一代捧其餘諸邑田穀則擧皆登稔而畓穀則間多被損亦不可無綽約紓力之道亦許以五分一代捧代捧各穀竝待明秋還作本色一各邑還餉之昨年代捧者今若一齊還作本色則當此畓歉之歲實有難捧之慮其中米租依新還分數例以相當穀代捧待明秋準數還作此時舊還之竝督大爲窮民切急之端各年舊還姑難擧論而交河豊德以今被災之形實難全數責納限三分二特許停退其餘竝令代捧通津等八邑畓農失稔比他邑居多限三分一一體停退其餘竝令代捧此外二十四邑鎭亦難一切責納本色竝以相當田穀依準折代捧待明秋還作本色一喬桐兩歲荐歉纔經大賑今年畓農亦不善成再昨年停退大同昨年停退還穀有不可竝令督捧還穀停退條依交豊例限三分二停退其餘仍許代捧新還亦依交豊例限三分一許令代捧竝待明秋還作本色一北漢平倉餉穀之本色輸納只當如例擧行而第交河一邑荐歉之餘最被災荒實無目下竝輸之路就其中隨其淺深分數闊狹恐不可已而事目至嚴初不敢循例陳聞臨津長山大興移轉穀之在於豊德者全數捧留在於長湍坡州者區別面里輸納捧留務從均宜若其耗條竝令三邑輸送本所一江都禁御兩營留餉米太所受軍人散在遠近各邑雖在常年運納有弊如今之歲尤宜軫念米每石五兩太每石一兩八錢依近例收捧輸送以爲一分息肩之道一本道受來江都米皆在於沿邑而沿邑畓農未免失稔遠地輸納之弊亦不可不念參互留餉米例每石五兩輸送本所貿米充上一長湍豊德坡州交河等邑今年田大同所納大米依近例以小米代捧一推奴徵債限明秋防塞敎以竝依狀請施行事分付總餉之如交河雖有事目之至嚴有民然後有兵特許捧留該郡事分付喬桐之再昨年停退大同亦爲特許仍停之意分付秋幸姑未定期行部之遲滯可悶未及奉審陵寢遣承旨爲之之意令該房知悉
정조 19년 · 강
召見諸承旨及藥院都提調洪樂性有司堂上尹蓍東于誠正閣
정조 19년 · 목
因藥院請診啓辭敎以曉寒甚於深冬卿何入來乎旣入院中入侍○諸承旨持公事入侍也○樂性曰臘藥中廣濟丸所入麝香自前別貿以用今年則何以爲之乎予曰依近例爲之予曰曉寒無異深冬卿何爲入來樂性曰今日爲日次問安而提調聞有拘忌副提調方帶推考房臣固當入來矣予曰此後副提調若帶推考房則政院微稟予曰吏判容貌稍勝於前凡節近果何如蓍東曰素患咳喘當寒輒劇見今待罪之職萬無可强之勢特許體諒遞臣職名是所區區之望也予曰許之兵判者豈獨靳於卿乎從當下敎矣予謂蓍東曰聞濟州穡事今年又歉賑濟之策不可不預講何以則爲好耶欲爲船粟則逐年沿邑之弊亦不可不念使道臣區劃某樣穀於沿邑無論某船隨其來往次次以運則何如蓍東曰誠如聖敎而雖不得已而有載運之役差員不爲入去則爲弊不至大叚矣予曰昨日李安默之疏又啓朝象不靖之端迭相攻擊害歸朝廷豈不悶然乎安默果是何如人蓍東曰自在布衣以文士稱矣予曰以其屢抄於應製故固知其能文而不知其剛毒矣蓍東曰見之亦似剛猛而家甚貧寒常寄寓於廢棄公㿍而亦未嘗乞憐於人如此人常爲如此疏矣
정조 19년 · 강
命耽羅運穀時本島與沿海船勿拘裝載差員詣內島嚴飭監色準授畢運則只以文移往復于本州仍飭道守臣如有別般意見相議變通一一陳聞
정조 19년 · 목
有司堂上尹蓍東啓言濟州年事又判歉已因守臣狀聞聖念旣軫島民之荐饑絲綸屢降今復有臨筵下詢之擧臣愚淺慮則災形雖稍勝於昨年民勢必大艱於明春槪以蓋藏旣傾牛馬盡賣涼藿造採瘡痍之餘力亦不贍商船米穀雖聞風湊集似難量口換貿物產旣之則私商之轉相告而却不入者亦事勢之所必至以此論之公穀往哺恐不可已軫恤之恩島陸一視而駕海轉輸將害及湖沿矣貯穀之計前已行會道臣當量宜擧行而船運一款最所悶慮本島與沿海船勿拘裝載爲好諸邑運穀自有先後則順風候發不必同在一日差員進詣內島計船量穀嚴飭監色準授畢運則只文移往復于本州不必身自入島以致島民迎送之弊此等事更加申飭于道守臣處星火往復俾無先事而有慮不到之悔後時而有緩不及之歎務令周密詳悉期盡對揚德意之方如有別般意見之可以有益于民食而無損乎公體者請亦須相議變通一一陳聞以爲及時措處之地敎以卿之所奏出擧條卽爲行會
정조 19년 · 강
遞藥院提調洪檍
정조 19년 · 목
敎曰今聞都提調言提調有實故云許遞今日政差出
정조 19년 · 강
有政吏曹判書尹蓍東兵曹判書李得臣進
정조 19년 · 목
以閔師宣爲獻納金熙采爲校理洪秀晩爲修撰徐龍輔爲右尹李時秀爲內局提調任尙濂爲弘陵令吳載衡爲永宗僉使○再政以洪樂游爲副校理李觀秀爲永禧殿令
정조 19년 · 강
遞吏曹判書尹蓍東
정조 19년 · 목
敎曰筵席陳懇旣如許何靳體諒行吏曹判書尹蓍東今姑許遞
정조 19년 · 목
因吏曹判書有闕政事取稟敎以三銓則山林也從當別諭而判堂當爲問政差出在外亞堂催促上來待其上來仍卽牌招開政
정조 19년 · 강
推平安監司金載瓉刑曹判書李在學
정조 19년 · 목
刑曹啓言卽見平安監司金載瓉啓本則阿耳鎭罪人崔奉德持杖拔劍欲害鎭將節次同推考覆親問結案取招以啓矣謹按大典通編推斷條曰軍門䲷示罪人非臨敵時則先捧侤音次捧傳旨蓋䲷示與絞斬有異初無具格取招之法先捧侤音卽指遲晩侤音非結案取招而該道之同推考覆親問結案者有違格式死囚用法所當審愼而有此顚錯之擧不可無警請該道臣從重推考原啓本還下送當初本曹回啓中待結案云云未免不審輪示各鎭一款亦係法典之外原啓本中竝抹去下送使之依前判下行會擧行後形止狀聞敎以此非更爲草記之事當該道臣當該判堂推考
정조 19년 · 강
命扶安金孟用等獄案秋曹亞三堂具意見議處
정조 19년 · 목
全羅監司徐鼎修狀啓以爲扶安罪人金孟用獄事本縣南下面居金召史發告內渠子朴乞伊以宋仁吉之雇工隨往仁吉家葬事矣畢役後推尋光耳次往見仁吉之山直金孟用而經日不還矣宋仁吉招渠之子婦金召史曰朴乞伊倒臥致死之意金孟用有所傳說云故渠之子婦往見後卽爲通訃此必孟用毆打致死者云故依例檢驗則初檢官扶安縣監李福潤覆檢官萬頃縣令柳河喆實因俱以被打致死懸錄正犯金孟用招內朴乞伊初無來到渠家推尋光耳之事則不知緣何致死云一向發明看證尹山伊招內宋哥雇奴朴乞伊醉酒來到孟用家曰光耳一箇忽無去處在於此家乎孟用答曰光耳汝自次知何爲來推於吾乎吾之匙子二十箇付之於汝其中三箇今無去處何不推給如是言詰之際互相推擠而孟用以松枝搗築朴乞伊頂上如下杵狀朴乞伊急呼哀苦一聲不能自起孟用扶曳出置畓中後還來云孟用假托匙子見失欲以光耳代執故起鬧端轉至鬪閧額角之骨露築以松枝揮項之血透大如荷葉仍致氣絕於卽地忍能棄置於泥畓而了不驚動少無畏怯始唱狐迷之言而百計疑亂更做烏啄之說而四布傳說以至於嚇脅村人成出同盟之墨圈慫慂屍親捧置私和之筆跡下手之憯毒設計之凶狡有獄以來實所罕見傷痕符合於搗築眞贓畢露於査庭則取服償命不容少緩使之各別嚴訊斯速輸款○刑曹啓言金孟用獄事傷痕狼籍於額上而鮮血久猶不變下手之凶毒造意之陰慘有非他獄之比而死者則無依之孤蹤也元犯則有勢之强族也且因時値昏夕事在頃刻之故敢謂十目可欺必欲百計牢諱乃做狐迷之語又造烏啄之說劃圈列名而行刦盟之擧貸錢貿布而圖私和之計似此獄囚決不可施以例推任其抵賴申飭推官嚴訊取服如法償命斷不可已○古阜罪人林乻朴獄事本郡優德面居幼學李益用發告內渠之弟海用被打於同里居林乻朴處五六日後致死云故依例檢驗則初檢官古阜郡守安廷瓛覆檢官泰仁縣監趙恒鎭實因俱以被打致死懸錄屍親李益用招內渠弟海用適往林乻朴家乻朴失其錢一錢四分謂以海用之偸去與之相詰而乻朴毆打海用以手扼左右肩以膝撞其脊背以此呻吟有時唾出生血終至致命云正犯林乻朴招內錢一錢四分置之架上矣搜覓不得故問於兒女則以爲隣居海用入來偸去云卽往海用家問其偸錢之事執其袴欲爲脫之則海用云卽當備給而其後終無備給之意推錢後還給次奪去其鎌子一箇破光耳一箇而初無毆打之事矣數日後海用痛臥染病而其兄東爀曰爲汝所打仍爲病臥負送于渠家故煎粥以饋伊日身死挽執東爀不得告官歛束屍身渠自擔當云參考檢案反覆獄情則於法而有十分難貸之罪以情而無一毫可恕之跡渠旣一里同井而彼是兩班十四葉錢物是胡大事而初旣妄疑一二器代典亦足相當而至於毆打始欲脫袴末乃犯手胷膛也脊背也俱係必死之處而拳以觸之膝以撞之生前鮮血之吐死後傷痕之著無非致命之因執脚時目覩雖諉屍親之誣辭挽袴等手勢未免渠口之自服饋粥救療可見驚怯之心貿布歛葬難掩私和之跡驗其傷損實因若是明的參以詞證情跡如彼狡惡敢以染病等說欲爲漫漶之計者尤極兇獰連加訊推期於取服有不可已○刑曹啓言林乻朴獄事兩檢之實因明的諸招之參證具備情節畢露斷案已成始因錙銖之微而輕加疑怒不顧等分之殊而肆行毆辱者固已駭痛而生前血唾旣是重傷之驗死後痕損無非致命之處執帶推曳之說元犯旣自吐實備棺私和之狀隣比亦皆立證渠雖百計圖脫焉敢一辭自明而乃以染疾等說爲白地粧撰究厥情犯尤極兇頑罪人林乻朴更加嚴訊期於取服之意請分付道臣敎以亞三堂亦具意見議處
정조 19년 · 강
召見諸承旨及下直守令于誠正閣
정조 19년 · 목
諸承旨持公事入侍也○予謂高山縣監金順行曰爾之今番對策甚爲勤據可堪百里之任今此特畀實出常格下去善爲之可也
정조 19년 · 강
命宣禧墓展拜十一日爲之
정조 19년 · 목
禮曹啓言今秋展謁定於何陵而日子以何間推擇敎以以旬前後擇吉又啓言令日官池景泌推擇則初九日十一日十三日俱吉云以何日定行敎以十一日爲之今年春秋陵幸皆未爲之不可不一爲而十月行幸雖多已例畿邑農形亦未可謂稔熟當此催科之時有難貽弊民邑且況今年異於他年當拜宣禧墓以此知悉皆依郊行例省約磨鍊而百官隨駕置之大臣及宗親府儀賓府六曹堂郞各一員隨駕當差早出宮時刻以寅正爲之事分付○兵曹以十一日詣宣禧墓展拜時隨駕及留陣軍兵磨鍊取稟敎以係是咫尺之地皆依京擧動例擧行事知悉亦卽分付戶曹而隨駕則訓將率步軍十五哨馬兵五哨御將率鄕軍五哨騎士二番爲先後廂禁軍五番隨駕而禁衛營留陣其餘留營留陣斥堠伏兵竝置之出宮時刻差早守宮大將依例磨鍊而留都大臣則只率有料軍官結陣檢飭○敎曰宣禧墓展拜時侍衛別雲劍寶劍外兵曹總府堂郞各一員武兼四員五衛將二員隨駕其餘竝除之挾輦軍一百名槍劍軍三十名爲之
정조 19년 · 강
命領議政洪樂性右議政蔡濟恭同爲留都
정조 19년 · 강
司直洪秀輔上疏乞休賜批許施
정조 19년 · 목
疏略曰臣之前疏則爲暴先志未敢罄陳愚悃今又含嘿不言則終未免爲孤聖恩墜先訓之歸臣請披瀝以陳之嗚呼是歲何歲歲將遒矣我殿下孝思不匱玉册金印奉上閟宮闡我睿德伸我聖慕擧國含生孰不欽仰愴昔慶今少慰夫窮山薄海親賢樂利之思而恭惟我景慕宮天縱之聖日新之學大德符於勳華達孝通于神明受命代理十有四年袛承心法恭已臨朝治法政謨徽範懿訓可以輝暎簡册昭垂千億者雖無待於天日之摹盡迄未聞有大書特書一部撰輯之編臣固仰我殿下羹墻之思隨處寓慕而群下之無一人以此建白者槪出於至敬至重不敢輕易仰請故耳嗚呼先王付托之喜萬世有辭殿下繼述之孝百行爲源凡今日揄揚發輝之道雖在情文儀物之間固宜靡不容極矧惟睿藻光輝倬于雲漢民國訏謨出如絲綸一言一事無非昭示來許之資則及今年裒成一通之書以寓我殿下無窮不洎之思者卽情禮之所不容少緩也記昔先臣亦嘗叨宮銜而廁講席經史問難卓越千古蒙被眷遇逈出尋常嘗自繕寫書筵之講說抱歸田廬有時披讀每見吞聲而雪涕而已噫大聖人隻字片言足以範金石媲典謨者於此而亦可窺其一斑則顧今逮事舊臣家之記述珍藏必多可採伏況十四年間令旨批辭之有關世敎鴻藻寶章之動合聖言者載在講院之錄銀臺之記亦將史不勝書誠宜博考公私彙輯成書奉睿章則倣列聖御製編次之例揭睿訓則依國朝寶鑑撰成之規必於是年內開局董事書成之日進于宮園頒之朝野使八域傳誦百代模法則是書之作將見睿德之益闡聖孝之益光而亦可使忠良知所勸亂逆知所懼矣臣之抱玆衷悃蘊結有素而値是年進是說寔出於區區願忠之懷伏想聖明亦或諒其心而恕其僭也伏乞將臣此疏下詢廷議以爲趁速擧行之圖焉仍念臣之一退臣固自失而聖批之下已荷照燭之恩雖不敢以癃病實狀更事覼縷然有願必從所恃惟天遄蒙矜許俾得畢命松楸則實我天地父母終始生成之澤也批以敬考恭輯係是至重至愼之事言固可感而更欲商量矣卿之休致事先卿得請於年至之前今於卿豈或靳持所請許施
정조 19년 · 강
正言李安默上疏賜批刊安默職仍命擯之田野
정조 19년 · 강
遞冬至正使閔鍾顯所帶藝文提學及判金吾
정조 19년 · 목
敎曰出疆在近冬至上使所帶文任金吾許遞
정조 19년 · 강
遞左尹金魯永右尹徐龍輔
정조 19년 · 목
敎曰聞其實病勢難供劇於詞訟右尹徐龍輔許遞今日政差出○因漢城府坐不坐單子敎曰左尹金魯永聞有實病許遞與右尹未差之代今日政差出待下批牌招察任
정조 19년 · 강
特除徐有隣判義禁
정조 19년 · 목
敎曰雖有李安默百輩出重臣之榮枯禍福在予一心上造化其危如綫寧忍坐視重臣徐有隣判義禁除授牌招察任俾知不遺之意
정조 19년 · 목
以沈煥之爲吏曹判書新通也單付洪秀輔奉朝賀
정조 19년 · 강
推吏曹參判黃昇源
정조 19년 · 목
政院啓言吏曹參判黃昇源謂有情勢陳疏徑出原疏纔已退却矣始旣開政旋又出去萬萬未安請推考仍卽牌招允之○吏曹參判黃昇源違召政院啓請昇源及判書沈煥之一體更爲牌招敎以待開門牌招
정조 19년 · 강
還給掌樂正趙鎭井疏本命鎭井汰去勿與於法從之列承旨李義駿重推
정조 19년 · 목
初五日其疏曰伏以臣竊念國家之治亂世道之汚隆其機不一其端亦微而要其歸則專係於人主之辨別君子小人而用之舍之皆當於天意民心而已雖在唐虞之世若使四凶容置於朝廷之上而不與天下同其好惡則其何以成隆古之治也哉伏惟我殿下以聰明睿智之姿懋緝熙敬止之工乃聖乃神盛德侔于天地允文允武至化格于上下粵目御極之初四方風動三王可四則環東土數千里莫不延頸擧踵想望至治而間者逆榮之妖邪滓穢於晠世今此賊浚之奸凶陰翳於大淸顓權負國威福下移則壞亂我殿下之世道陷溺我殿下之民志矣何幸聖鑑孔昭魑魅莫逃而鬼誅先及王章未伸則輿情之憤鬱愈往愈激而抑又有爲浚賊窩窟表裏和應矯誣聖德而常在於卿月之列者卽徐有隣徐有防是已臣請溯其源而痛陳之伏願殿下小垂察焉惟我殿下聖繼神承惟孝惟友盛德至善民無能名焉而數十年來綸音筵敎之頒示中外者義理明白辭旨懇惻則凡有彝性者孰不欽仰聖德而噫彼隣防輩托跡近密盜竊權柄互爲窩主互爲黨與肆口興訛眩惑群聽將使一世之人無不輻轃於渠輩圈套之中而使我聖上經綸之大經澄澈之大本不欲煥然燦然於天下之耳目者抑何心腸至若我聖上年來移蹕之過擧雖出於友于之至情實係子宗社之安危則爲今日臣子者但當竭誠積悃冀回天聽而惟彼有隣輩肆發叵測之說以外飾譏之以非實詆之臆決唱聲衆口和附則愚時雖蠢之類亦不無詿誤者矣此豈人心之所忍萌臣分之所敢爲者乎於是乎渠輩之罪上通于天而卽與浚賊一而二二而一者也且況有隣以乙丙漏網之蹤荷聖上拂拭之恩擢之崇秩界以權要則其所以革面洗心圖報聖恩者宜倍他人而惟其賦性姦慝背馳國家行已妖媚締結匪類自以謂殺活惟口與奪在手暗售機權頤順指氣使則奸如有防而受其指導凶如東浚而被其籠絡由是而勢張由是而威立則平日之蠅營蝨附者只知有隣防不知有殿下寧忤君上而受譴罰不敢忤隣防而被枳錮積威所驅智愚皆化大勢所壓强軟俱消自賊浚徑斃之後渠輩眞贓畢露無餘而殆過半歲終無一人聲討者矣朴長卨之最後一疏堇發其端而乃有李鎭宅之挺身右袒則此其勢豈特權傾人主而止哉若使隣防一向翺翔於殿下之朝廷則世道何以澄淸習俗何以矯正乎伏願殿下克體唐虞罪四凶之典廓揮乾斷亟降威罰則八城之內亦豈無咸服之休也耶嗚呼近世所謂邪學云者蓋聞其法也棄其五倫斁其三綱不畏乎刀鉅專取乎財色千萬同心寔繁其徒則其爲世道之害不啻若洪水猛獸而惟彼李家煥丁若鏞輩潛購妖書暗相傳襲必欲汚穢于昭代之風敎陷溺乎一世之人心將至於胡漢莫辨禽獸同歸則其心所在將欲何爲凡在橫目之列者固當攻斥之不暇而崔獻重之向來一疏名雖斥邪隻字半句不及於學邪之煥鏞乃敢自托於袞闕而千言萬語隱映陰秘專事歸咎於上躬造意之叵測情狀之凶譎殆有甚於傳法之煥鏞以春秋誅心之律律之則其所伏辜當先於煥鏞輩何殿下乃反奬之擢之有若眞箇匡救者然刑政如此而尙何望世道之鎭安亂流之掃除乎此臣所以繞壁長歎繼之以流涕者也伏願殿下深留睿思焉臣抱此耿耿而跡疏人微每顧出位之嫌尙稽瀝血之懇矣日前隱隱之雷至發於收藏之節則皇天之警告安知非不由於姦凶之在朝邪學之熾盛而然也耶玆當殿下求言之日忠情所激按住不得冒死叫閽若蒙殿下不以人廢言則臣雖死之日猶生之年惟願殿下亟賜處分以靖世道以答天譴焉至是敎曰雖云還給優旣知之矣全篇荒譫駭笑莫甚甚至疏論人名決是誤書不然則至柔無罪去九原爲積有年所之一武弁亞將渠有何犯冒此帽而擬此律乎同竝被論於其疏諸人還必覺其與而爲幸職名之有無其言之當否不暇論而叫嚷之際間亦有涉禁字渠固不足責之以反坐之律法禁則不可不信特從不治治之義掌樂正趙鎭井汰去俾勿與於法從之列以淸官方又敎曰追雖却之始則捧焉涉禁與誤書不能致察趙鎭井上疏來呈時當該承百爲先從重推考
정조 19년 · 강
推戶曹判書李時秀遞差兵曹參知崔守魯拿處正郞尹光心
정조 19년 · 목
兵曹啓言依下敎臣羽晉與承旨李晉秀闕內各門及各處騎兵所着襦衣眼同摘奸秤量綿子則每件定式二斤之內不足之數多則爲五兩少不下三兩且以木品言之亦多麤疏全不成樣宿衛軍卒之賜給襦衣如是違式不爲致察者極涉駭然請當該戶曹堂上重推郞廳拿處貢人令攸司科治允之敎以爾曺捧給之時若能照察豈有是乎當該堂上遞差郞廳拿處雖以判堂言之新叨宜有淬勵之心而事關分義全忽嚴畏應行職務如是怠慢當該判堂亦爲推考○刑曹啓言襦衣契貢人全弼國旣已自服請考律重勘敎以綿麤絮簿以致門卒之呵凍渠之罪狀甚爲痛惡各別嚴杖明日開坐更卽捧招以聞
정조 19년 · 강
勘放金吾時囚尹光心李翊模李文會配張至冕于瑞興府李益洙于黃澗縣李郁延于平海郡
정조 19년 · 목
因尹光心李翊模囚單竝敎以考律以公罪今日內勘放後草記○禁府以尹光心李翊模各杖八十公罪收贖放送啓敎以如有功議各減一等又啓請安岳前郡守李文會杖一百收贖告身盡行追奪殷栗前縣監張至冕李益洙等告身盡行追奪徒三年定配勿揀赦典竝私罪施行允之敎以功議各減一等又啓請宣川前府使李郁延杖一百收贖告身盡行追奪流三千里定配私罪施行允之敎以功減一等又啓言張至冕李益洙功議各減一等告身盡行追奪張至冕瑞興府李益洙黃澗縣各徒二年定配勿揀赦典李郁延功減一等杖一百收贖告身盡行追奪平海郡徒三年定配允之
정조 19년 · 강
命牌招六曹長堂俾參方物封裹
정조 19년 · 목
敎曰今日方物封裹時當爲進參六曹長堂未肅拜人竝卽牌招卽爲擧行
정조 19년 · 강
以黃昇源李晩秀蔡弘遠爲承旨前望也仍命奉命承旨趙尙鎭李義駿往還間差假承旨
정조 19년 · 목
政院啓言今日親臨方物看品時承旨不可不備員都承旨趙尙鎭左副承旨李義駿奉審進去右副承旨李鼎德在外不得備員何以爲之敎以竝許遞前望單子入之待下批牌招察任其中奉審進去人令該曹口傳付軍職復命亦以承旨職銜爲之往還間仍差假承旨
정조 19년 · 강
以李敬懋爲禁衛大將備薦也
정조 19년 · 목
敎曰新除授禁衛大將牌招傳授命召
정조 19년 · 강
命來十一日專經文臣殿講待宣禧墓展拜還宮後更稟輪對當次人後日次一體受點
정조 19년 · 강
命總廳招搖旗黃心黃邊書總營認旗心邊亦準此
정조 19년 · 목
政院啓言總戎廳將官來言本廳旣作單營之後招搖旗及手旗認旗當用黃色招搖旗則壯勇營訓局亦用黃色不可無表識區別之道而事係變通何以爲之敎以招搖旗則黃心黃邊書總營二字認旗心邊準此
정조 19년 · 강
禮曹判書具允明上疏賜批
정조 19년 · 목
疏略曰如臣賤品受恩何如而今於昏耄之年忽蒙官爵之除顧臣榮感有淚如瀉豈不欲一謝恩命而拘馬之疾轉動不得撫躬自悼此何人哉方物封裹禮堂所管而坐違天牌固已懍楊幸行涓吉期在數日而隨駕贊禮擧行無路伏乞亟下遞解之恩批以封裹與陪班自有亞堂更待少間肅命
정조 19년 · 강
副校理洪樂游疏陳應避之嫌賜批
정조 19년 · 목
樂游與承旨鄭尙愚有娚妹應避之嫌上疏乞解奉秋兼銜批以疏辭下該曹稟處
정조 19년 · 강
推戶曹判書李時秀拿處濟用監長興庫官員仍命戶判此後使行物種精捧記標飭都堂進去封裹所西壁以下更爲照檢
정조 19년 · 목
禮曹郞廳以左右參贊意啓言御覽方物還下黃細綿紬十五疋白細綿紬十疋紫細綿紬十三疋黃細苧布四疋白細苧布七疋黃花席十張滿花席十二張滿花方席十張彩花席十張白綿紙五百三十五卷極擇改備其餘物種一一看審則白細綿紬八疋黃細綿紬三疋紫細綿紬二疋黃細苧布三疋白細苧布二疋俱是劣品故一體改備仍爲封裹該監堂郞所當重勘而提調則係是正一品不得請罪請當該濟用監官員令該府拿問處之該曹亦難免不飭之責當該戶曹堂上亦爲推考允之敎以紙品之漸下自明年拔例各別嚴飭精捧事分付戶曹席品亦甚麤劣該庫郞官亦爲拿處明年以後其所擧行尤宜留意戶判以此知悉使行前期數朔一一另擇精捧記標以爲臨時封裹之地如是下敎之後一有不動當該戶判施以制書有違之律○政院啓言方物事體何等嚴重而今日看品時濟用監所進排白綿紬極爲麤劣萬萬駭然不能檢飭之戶曹判書該監提調推考該監郞廳所當重勘而本院請推之外無他罰何以爲之允之敎以抽栍之一疋如此則餘疋又可知綿紬如許苧布可知豈不爲貽羞彼國之一端乎該監提調不可推考而止欲觀前頭姑不嚴處而郞官則已處分矣嚴飭都堂進去西壁以下更爲照檢對裹事分付
정조 19년 · 강
飭吏曹判書沈煥之肅命
정조 19년 · 목
政院以吏曹判書沈煥之違召啓請牌招允之敎以開政之外封裹時六曹長不可不備員禮曹雖有亞三堂吏曹只有判堂牌去來各別催促又以吏曹判書沈煥之三違召啓敎以封裹豈可踰日從重推考更爲牌招又以吏曹判書沈煥之四違召啓敎以因一吏判以致方物封裹之尙未備員擧行事體所在極爲未安更爲牌招卽爲進去先行封裹後入來又以吏曹判書沈煥之五違召啓敎以此何道理更爲牌招違牌勿捧傳旨敎曰旣無情勢之可言而如是屢違至於夜深不爲膺命處義各有攸當則揆以事面豈不寒心吏曹判書沈煥之從重推考更爲出牌使之斯速行公政院又以吏曹判書沈煥之六違召啓敎以其可以吏判徹宵乎待開門牌招
정조 19년 · 강
命嶺伯李泰永曉諭道內書體字畵務從典實五經百選書役人等待畢寫拔例施賞校準儒生以詩書論孟中各一件印給
정조 19년 · 목
先是御定易詩書禮春秋百篇名曰五經百選凡五編以草本下送嶺營使啓書吏依狀啓禮正書就道內儒生中擇其嫺習經書者詳細校準上送至是嶺伯李泰永先以繕寫一本監封以進敎以近來公私文蹟筆畵斜敧浮輕嘗所切禁甚至場屋之間如許筆畵以筆怪直置落科以爲一番懲創之道而本道啓書筆畵之典實卽京外之最今番所抄五經百選之下送於本道使之書進者意豈徒然乎近見道內文臣之講製抄啓者試券字畵之典實反不若焉是豈本道本色乎以此有旨曉諭道內俾有實效御定册子之書役事體自別書役人等待畢寫拔例施賞後狀聞校準儒生以治經生登聞詩書論孟中各一件印給後亦爲狀聞事回諭
정조 19년 · 강
命宣傳官李儒燁記過
정조 19년 · 목
兵曹啓言卽接宣傳官廳牒報則宣禧墓擧動時內吹所騎馬題給云矣在前程途不遠則連爲啓稟置之請今亦依此例置之敎以騎馬之說何爲次知宣傳官記過
정조 19년 · 강
以蔡弘履金啓洛爲承旨前望也
정조 19년 · 목
敎曰名登相箚義難仍冒不爲仕進都承旨許遞與未差之代前望單子入之待下批牌招察任前望以弘履等批下
정조 19년 · 강
推銓堂尹蓍東
정조 19년 · 목
承旨成種仁啓言向日蔡弘履李勉兢俱以罷散之人今月初三日承旨落點仍有新除承旨罷散人敍用之敎而敍用傳旨捧入之時蔡弘履則因該曹不察至於漏落請該堂推考原傳旨改付標以入從之
정조 19년 · 강
以洪明浩爲吏曹參判前望也
정조 19년 · 강
命藝文提學差出製進宣禧墓親祭祭文
정조 19년 · 목
敎曰前文衡之情勢曾已曲諒弘文提學在外莫重親祭祭文因文任不備其可親撰以下乎至於內閣提學雖有之爲其銓曹之行公文任之差出亦不欲使之製進藝文提學未差之代除在外衆所共知情勢老病以在京無故人卽爲差出待下批牌招而前望雖乏旣有特敎則亞堂獨政之通擬猶多其例況判堂乎近來所謂政格自下無難毀劃特敎反忽所重此所以故相之以益勉總攬爲請者也此意申加嚴飭銓曹
정조 19년 · 강
推吏曹判書沈煥之飭令開政
정조 19년 · 목
敎曰吏判事萬萬未安七違是豈容易爲之事乎觀於銓望非外任則情病無異非此莫可纔西旋東迭掌銓柄非不知欲爲逡巡而亦非作爲處義者經宿相持不念事體之虧損吏曹判書沈煥之從重推考更爲牌招斯速開政
정조 19년 · 강
飭京畿監司徐有防導駕
정조 19년 · 목
京畿都事趙得永以本道觀察使徐有防廢務俟勘凡干狀啓依例代行馳啓敎以李安默之批趙鎭井事傳敎傍觀亦當爲之感之況當之者乎到此夷險燥濕何可擇乎進進殫竭卽常情之所固然況導駕係是往役揆以紀綱都事豈敢替行乎狀啓還下送導駕擧行緣由卽爲狀聞事嚴飭分付
정조 19년 · 강
右議政蔡濟恭上箚請施吏曹亞堂黃昇源譴罷之典刊拔徐浩修冡宰之望
정조 19년 · 목
箚略曰日昨銓曹亞堂受判堂薦望於首揆往示左相轉以及臣臣看畢謂亞堂曰徐浩修數年以來名入政眼乎曰未也臣曰冡宰何等重任也以幾年枳塞之人忽地重通竊恐公議不與吾只見其當援而未見其可入也亞堂曰然則當以此告之首揆仍卽辭去日過午始使曹吏來言曰首揆聞之以爲此與今番重通有異云而因促敎屢下望筒纔已正書入啓以此委折告白矣噫嘻國朝四百年果有如許事否乎臣竊聞中書之規擬薦則雖首相主之爲僚相者如或曰某也不當入云爾則往復歸一之前雖首相亦不得惟意完薦此便同金石之典也臣雖萬萬無似議政之任縻在身上於議薦旣有云云而首相又以爲不必然則銓堂之受薦望者惟當復以此來言於臣雖十回往復待其停當歸一然後始可以上徹今乃不然事了之後徐徐相通雖欲更有所言已無及矣臣癃老眊聵重卜幾及一年未嘗一赴於備坐賓對其不敢以相職自居聖明已俯悉之矣一切廟謨不欲與知而一叚愚忠九死靡悔事事有關於平日秉執不忍闔眼囚舌終歸於壞盡中書故規而止尙何顏面自據於三事之列乎伏乞亟削臣職以尊相府之統以全匹夫之守千萬幸甚臣雖不足言金石之典不可緣臣毀壞臣謂當該吏曹亞堂亦施譴罷之典徐浩修冡宰之望亟命刊拔以嚴義理斷不可已批以三相之中旣有甲乙之論則不待歸一書入望筒亞銓事未免大做錯譴罷依施徐浩修拔望事子則以爲不然大凡義理無層節惟有如是與如彼而已齋居之夕抆涕宣綸闡明翕受之大度揄揚翼燕之懿範時爽前後不翅皎然然則浩修依舊是所謂學儒未徹疏以前之人也苟有層節之可言者丙申初亦豈不閡於浩修之父子也哉不允卿須安心勿辭視事仍命遣史官傳諭
정조 19년 · 강
判府事李命植上疏乞休賜批
정조 19년 · 목
疏略曰臣之露章自別冀蒙鞶號之恩者凡四次矣前則病在於外其中則一叚精神尙不至全無省覺筆札之酬酢雖駭瞻聆亦可通上下之情而暑押之應例固能惟謹矣爲日已久病勢轉痼今則心氣漸脫眩彙復作終日懵懵時或昏絕不得不廢閣公務漫無照檢臣身死生有不足恤其於國事何伏乞亟賜處分批以聰聽雖然康旺則勝卿其勿辭行公
정조 19년 · 강
吏曹判書沈煥之上疏辭職賜批
정조 19년 · 목
疏略曰我殿下御極以來愼惜名器砥礪行檢立世敎而正俗習以爲出治之大要者果何如也況今一審振勵之初所以進賢退不肖激濁而揚淸昭大義於一世闡聖訓於三綱奠我丕丕之基於磐泰億萬年者亶在銓衡之得其人則臣何敢處其名而當其任耶又況臣於昨冬大政待罪亞銓因一臺通事乃致僚堂泮堂之迭奏前席語極危怖至今追想膽悸而夢愕自是之後屢叨銓職亦蒙聖明之俯諒輒垂恩遞矣伏乞亟削臣姓名於天官之望以淸銓薦以安微分批以卿之處義殊無所據卿其勿辭入來開政
정조 19년 · 강
中批李基讓副修撰基讓陳疏乞遞賜批
정조 19년 · 목
敎曰是誰之後孫登第日見其狀貌已知其故家有人兵曹佐郞李基讓副修撰除授牌招入直○基讓陳疏略曰臣人器庸鹵忝墜先訓文學蔑裂最居人下郞潛末階猶恐其不克其任其何能橫經於厦氊之上啓沃於顧問之際哉且臣見近日疏章有以中批爲言者臣於伊時無心看過及叨是職斗覺其言之是而有若逆覩臣今日事者也臣旣知其言之是而揚揚於是職是自欺也顧何敢貧恩變寵冒沒承膺哉伏乞收還臣新授職名批以中批爾雖曰斗覺其言之是而奈爾年之半百爾其勿辭察職○政院以基讓違召玉堂上下番俱空啓請未差之代政官牌招開政差出敎以違牌玉堂只推更爲牌招入直
정조 19년 · 강
還送慶尙監司李泰永狀本禁推承旨李肇源尋命仍任
정조 19년 · 목
該監司李泰永狀啓以爲大丘兼任營將金鎭九禁衛軍抄定點送不能致察爲先罷黜其罪狀請令攸司稟處敎以近來國綱雖曰解弛道臣卽不過藩臣則朝廷處分之下焉敢張皇分疏有若右袒守令然者如許體貌前所未見八月科由上京之判官至九月逢點時不爲下去此其罪已合罷拿常時不能團束又豈非地方官之責乎藉使現告誤捧但當微緩爲辭期於導達而已豈敢如是煩絮乎大抵此道伯按道之自海而嶺殆若非此莫可者已自廟堂之事以爲苟且矣所當譴罷而深軫嶺民迎送之勞姑爲參酌例推緘問徒涉屑越狀啓還下送無一言請罪曲循捧納承旨下義禁府推考○因李肇源囚單敎以分揀放送○政院以吏曹郞廳來言承旨有闕政事取稟啓敎以飭已施矣前承旨李肇源仍任牌招察任
정조 19년 · 강
推兵曹判書李得臣仍命關西遠射武士今日試取後啓聞
정조 19년 · 목
敎曰西關遠射武士之有令兵判先試之命而今至幾日尙無皀白人情每多始勤而此兵判何乃一切事事反是乎兵曹判書李得臣推考今日試取後啓聞
정조 19년 · 강
遞差行公玉堂金熙采洪樂游李福潤趙德潤洪秀晩鄭來百等仍飭呵導之制
정조 19년 · 목
敎曰呵導各有定制玉堂亦在執法之列今明間爲內閣爲銀臺之人皆在其中此似細節亦寓別嫌明微之義則越式冒嫌猶不從令近來行公玉堂一竝遞差兵曹又復不能察飭入直堂郞當難免重勘因此又有提飭者臺諫與承宣之唱呵至閤外者非爲其人卽爲其官則近來謬例或多止喝於不當止之處昨令承宣枚擧申式之敎載之院中故事而亦令該房嚴飭兩司俾勿襲謬
정조 19년 · 강
還送忠淸監司柳焵狀本推承旨金啓洛飭禁狀啓跋尾贊美之辭
정조 19년 · 목
因該監司柳焵雙樹安興軍餉米三分二仍留該邑事狀本敎曰狀啓之跋尾之無敢雜以詠歎贊美之辭前此飭敎何如而此狀啓又未免舊習狀啓還下送令廟堂申加嚴飭捧納承旨推考止
정조 19년 · 강
有政吏曹判書沈煥之進
정조 19년 · 목
敎曰內閣提學久未備員未差之代今日政擬入○以尹蓍東爲奎章閣提學知春秋具庠爲藝文提學鄭魯榮爲正言閔台爀爲左尹鄭大容爲右尹
정조 19년 · 강
以徐有大爲左尹趙鎭寬爲右尹前望也
정조 19년 · 목
違牌及在外亞尹許遞也
정조 19년 · 강
命楊州還穀昨年停退條難捧之類許令停退
정조 19년 · 목
承旨李義駿別單曰臣於奉審沿路所經處楊州則凡十二面抱川則只南面一隅而謹依聖敎先察農形竝探民情則田疇之收穫雖畢而刈根未宿場圃之納稼方積而結實可驗故更詢農民參以市直則豆太大登而黍粟次之稻又次之其所失稔者乃晩移秧之屬故論其穡事則畓穀遜於田穀語其計活則峽民勝於野農而野中有洑處畓穀亦免失稔若長短相補統以論之則不害爲穴農而第以歉荒之餘租價踊貴故貧氓則前怕猶存富民則倖心太過臣之所到處往往呼訴者以北漢城餉之程途稍遠大米難辦或願捧留邑倉如昨年之例或願代錢平價依壬寅之例又或願折半移轉折半捧留甚者至願以小米代捧於該倉所願多端莫可齊一實難取信而至於昨年停退中所入者皆是尤甚之類故今年亦冀舊還之停退而聞其數爻則楊州一邑當捧還穀合爲一萬八千四百六十石零內昨年停退者不過一千四百二十八石零厥數不至夥然故停退一款不無希望之心以營關之期於盡數捧上只許準折代捧故未免失望之歎敎以旣詢瘼昨年停退條不甚夥然且本邑異於他邑其中難捧之類分付道臣許令停退事令廟堂行會
정조 19년 · 강
加劃水原災結八百八十四結零尤甚戶昨年停退條仍停之次戶折半仍停新還亦令代捧
정조 19년 · 목
備局啓言卽見水原留守趙心泰年分狀啓則以爲本府穡事要之穴農之優於免歉而若其被災各面雖謂之慘荒未爲過語所執之災竝流來舊頉合爲九百八十四結七十七負零該曹劃下一百結外八百八十四結七十七負五束特令準劃昨年停退各穀六千二百十七石零中限三分一仍停昨年代捧者仍前代捧停退之餘數當捧者竝以相當穀準折代捧新還餉數萬包米租本色責約實有難辦之慮限五分一亦許代捧待明秋還作本色事竝請令廟堂稟旨分付矣本府介於畿湖之間參以畿湖農形則本府年事槪可推知一府災結之多近千結終涉過當而本府所重有在前後軫恤軍民之聖念逈異於他道他邑又況今年濱海未移之災乃是實狀加請災結準數劃給畓旣失農則昨年停退之以本色一時竝督誠有難辦之慮畿湖停退之分數仍停旣出特恩則本府亦宜有一視之澤昨年停退限三分一仍停昨年代捧仍前代捧停退餘數當捧者準折代捧事竝依請許施至於新還不但事體之稍別係是嗣歲種糧之資守臣雖以民情爲言代捧一款有難處許請依本色準數徵捧之意分付允之敎以其中尤甚戶昨年停退條仍停之次戶折半仍停使之專意於新還新還代捧亦爲依請許施
정조 19년 · 강
領議政洪樂性上箚賜批仍以重臣徐浩修家勿拘官職事今銓曹知悉
정조 19년 · 목
箚略曰卽見右相箚本則以徐浩修吏判復望事盛有論列請罪政官而至謂壞盡中書故規臣請略陳其事實焉日昨吏曹參判來受判書薦望而去矣俄以一書來報曰右議政曰兵判望可以無礙而至於吏判望便是重通也銓曹則終年無檢擬之事廟堂則通擬吏判豈不遽然乎吾之所見則如此云臣果答書曰復望異於重通則旣復於西銓望者不可不復於東銓望此卽循例之事書入可也云以至正書入啓矣蓋廟薦之規僚相之間或有異見則往復商議固其例也而其例則或更送銓官而爛加商議或留坐銓官而以書往復以爲歸一停當未曾有只示其意於銓官使之聞之者也故臣見銓官書認以爲只報其酬酢之委折未覺其右相之往復於臣者也右相旣有所見則何不往復於臣而只諭其意於銓官也此莫非緣臣病昏不勝任之致而至使承命詣闕之銓堂不得開政顚倒逬出事未前聞此實由於臣之不能尊國體而整朝綱者也臣誠慚悚若無所容僚相雖以相敬之意不請臣罪只勘政官之罪罪實不在於政官而在於臣則臣何敢晏然冒居於元輔之任重貽羞於朝廷哉伏乞亟降威罰鐫削臣相職俾存朝體以安私分批以事實雖似稍異而銓官誤傳之失益著譴罷猶輕卿須安心勿辭視事仍敎曰遣史官傳諭理無二致昨亦有敎近來銓曹於如許事畏愼太過皆須特敎至有近日銓望事矣年前頒綸之後諸家皆勿拘於官職而獨於重臣家人不爲皀白者揆以朝體亦甚苟且早欲以此提飭而近於煩屑而未果令銓曹知悉
정조 19년 · 강
左議政兪彥鎬上箚賜批遣御醫看病
정조 19년 · 목
箚略曰臣狗馬賤疾首尾五十餘日無減有加莫重動駕之列時任押班惟臣一人而緣臣之故將使儀衛不得備員虧誠闕禮猶屬私分其爲壞損國體當如何哉伏乞亟降威罰以安私心臣治箚將上之際聞領相以日前吏判薦望之未及歸一而徑先上徹因右相箚論至有自引之擧臣則初未知有往復之事而臣始旣參見其薦望則有不敢獨自晏然者尾附難安之義亦願幷賜裁處焉批以拜表則西壁足可替行陪班則大臣不可不備員李判府可以趁期上來云乎尾引過矣卿其安心勿辭加意愼攝仍命遣史官傳諭遣御醫看病相當藥物齎傳以來
정조 19년 · 강
領敦寧金履素上箚賜批
정조 19년 · 목
箚略曰宣禧墓展拜有命鑾車之戒隔以一宵臣疾病沈痼宛轉床蔶萬無自力趨班之望誠缺分虧人理都廢伏乞亟勘臣逋慢瀆擾之罪以肅朝綱批以久未見悵甚安意加護速臻天和仍命遣史官傳諭
정조 19년 · 강
內閣提學尹蓍東陳疏辭職賜批
정조 19년 · 목
批以注意已久卿其勿辭行公
정조 19년 · 강
海南縣監安策疏陳民瘼賜批令廟堂稟處
정조 19년 · 목
疏略曰本縣處在兵水兩營之間土地廣斥而瘠薄人民鮮少而貧殘賦役煩重生理艱乏雖在豐登之歲每當催科之日擔負之他不少留難徵隣徵族無歲無之且如今年新經大無死亡過多十室九空非但目下所見極爲矜慘至於前頭策應其勢末由以言乎田政則本縣水田之無種子未播者爲四百四十八結零故往復營門已爲停當而至於旱田則前陳未頉置之勿論無種不耕今春尤多上平下平滿目萑葦査陳之訴逐日盈庭而事係難愼未敢輕議故臣與面任輩遍審摘奸只從今年陳廢處略略抄出則合爲三百九十五結零旱田給災旣無其例臣不敢唐突陳請以速妄率之誅而無種子未起墾旣異於惰農之不服田畝其中亦多因死亡而陳荒處則許多無主之稅幾死僅生之民將何以白地當納乎若不隨事曲庇別般撫摩則子遺餘生難以支保此不可不變通者也以言乎籍政則本縣元戶五千九百七十八戶內除各樣頉戶則受還民實數爲三千一百十五戶而壬癸之毒癘甲寅之大歉流亡物故其數甚多絕戶爲九百八十八戶死亡爲二千三百五十五口方當受單之時實無充數之道此不可不變通者也以言乎軍政則本縣軍額五千一百九十二名內今年逃故一千一百二十八名三驛及宮屯頉給亦爲九十一名通計闕額爲一千二百十九名而充額無路一身兩役便同前例黃口白骨看作常事提携冤呼景色愁慘臣雖欲奉承德意僅守令典各項勘報皆有期限左思右量實無方便此不可不變通者也以言乎糴政則本縣還上今年當捧米租太八千六百八石八斗六升零昨年停退米租太一萬二千八十六石四斗一升零合以計之幷耗爲二萬二千七百六十四石五升零量其穀簿計其民戶則一戶所納爲七石四斗六升零遍審農形細量民勢則萬無準捧之道而流亡物故又是受還中民也到今指徵無處勢將責納于生存之民其勢必將流散而後已此不可不變通者也以言乎上納則庚戌六月前縣監尹芮基在任時本縣火同米幷船價一千四百四十八石二斗所載船隻致敗於京畿南陽地而欲爲自下彌縫不卽狀聞辛亥六月因本道道臣鄭民始移文子畿營自畿營枚擧事實一一筵稟批旨內此事係是宥旨前所犯一依湖西泰安事守令論罪姑捨在囚監色沙格幷放送拯劣米及臭載穀物區處一依宥旨爲之其餘往復決處可也事傳敎則此便是已狀聞者而上司不爲區處營門不爲擧論其後自惠廳七百石米虛錄於本縣大同儲置會案其餘亦尙在未納中事面之苟艱法意之壞損已無可言而仍成本縣無窮之弊又於癸丑前縣監鄭杆在任時上納五船虧欠米合爲八百三十八石而三百四十六石以邑米追後上納一百九十二石十三斗一升以船人等所犯已爲當納在未納米爲二百九十九石一斗九升而促關連下故欲爲徵捧於船人則當初逢載時舟司營門之題辭本官成給之文蹟昭然明白極口稱冤欲爲徵捧於監色則皆是至貧之類雖日施椎剝之政實無徵出之勢以致莫重上納經歲延拖其可成說乎此亦不可不變通者也凡此五條弊端俱係不可不卽速變通者而營門則未敢擅便上司則不小顧藉督責成風官民俱困百爾思之計無奈何又若花源牧場在於本縣境內而死亡亦多牧子無幾難支之狀實爲矜惻事係民情竝此附陳伏乞令廟堂及時變通俾海隅蒼生得蒙終始之澤批以所陳民隱呼燭看詳許令廟堂明日粘啓稟處
정조 19년 · 강
南原府使韓晚裕疏陳民瘼賜批命今年俵結及昨年還穀未捧事付之道臣從長闊狹
정조 19년 · 목
疏略曰本府土最膏沃凶歉之所罕入雖昨年一道之飢本邑猶免尤甚穀價最低於道內而本府之穀波及於隣邑今年之歉視昨年不啻倍甚而又是荐歉故臣於看坪之路遍問各坊父老則皆謂無前之歉歲參以所見實非過言今年本道事目之災僅爲七百餘結而本府災結務從精約猶幾爲三千之數如此歉荒實狀是朝家之所未及洞悉者且被一道均登之害凡係民事不可望如昨歲之蠲恤故所以纔及秋成已思檀公之策者也田多畓少之邑則畓穀雖歉田穀大登則亦可折長補短而本邑則畓結最多而田裁半之或有全然少田之處田穀雖稍免歉其不足以救飢也明矣目今民憂當如救焚拯溺而開倉之期在卽若必待臣府之往復於營門營門之又往復於廟堂則一切恤民之事已差了七八分而民無以蒙其利矣本道還穀之昨年停退有分數仍停之命道之民均被曠絕之惠澤而惟玆本邑所停之三分一以今民勢實難新還之準捧則力無以及於舊還若依道內昨年尤尤甚例得蒙全數之仍停而今年之尤甚面里別有量宜寬恤之道則民皆荷天地之大惠得以聊生而至若災結之準數蠲減糴政之從便闊狹惟在報議於營門而區劃措處之如何臣不敢一一煩陳而亦有營門之不能自由者伏願分付廟堂及道臣俾盡濟活之方批以今年俵結與昨年未捧事觀於爾疏民事可知付之道臣從長闊狹之意令廟堂行會
정조 19년 · 강
重推南原府使韓晚裕海南縣監安策推全羅監司徐鼎修
정조 19년 · 목
政院啓言卽見南原府使韓晚裕海南縣監安策民弊上疏則一則字樣甚大一則頭辭違式請兩邑守令竝重推循例上送之道臣亦爲推考允之
정조 19년 · 강
詣仁政殿親上慈殿致詞表裏
정조 19년 · 목
具遠遊冠絳紗袍乘輿出協陽門入延英門光範門詣仁政殿東階下降輿入小次少頃就月臺上版位四拜宗親文武百官入庭行禮如儀代致詞官致詞曰國王臣某恭遇乾隆六十年十一月初十日睿順聖哲莊僖惠徽翼烈明宣綏敬王大妃殿下德協厚載化溥慈育丕彰陰功誕膺茀祿千一際運五旬添籌維月子建自天申休慶今壽辰怳昔寶甲儀物載稱情禮允洽臣不勝慶抃之至讀訖還置於案承文院都提調右議政蔡濟恭陞詣殿內捧致詞函濟用監提調光恩副尉金箕性捧禮物函跪授近侍都承旨黃昇源左承旨李晩秀以進予受之以授近侍還置於案行四拜禮畢近侍捧致詞禮物函安于龍亭由仁政門出
정조 19년 · 강
召見領議政洪樂性右議政蔡濟恭判府事李秉模司譯提調尹蓍東李時秀于輿前
정조 19년 · 목
降由仁政殿東階乘輿命諸大臣及譯院提調入侍譯官亦命待令予謂樂性等曰卿等昨見皇帝傳位詔書之謄來者乎觀其文自初卽位時以爲六十一年不敢比之皇祖故欲待六十年傳位今果踐其言矣豈不稀且異乎樂性等曰誠可爲歷代罕有之福力矣予曰皇太子册封亦當有進賀之使而不待禮部指揮先送賀使不成事面且賀使入燕勢將在歲後則嘉慶登極之後皇太子進賀終不免後時矣秉模曰若於今番皇曆回便以皇太子册封事付送勅諭則進賀一節不可不熟講矣予曰嘉慶所生妃以貴妃追尊爲皇后此亦有進賀之節耶譯官玄啓桓等曰前例自來有之矣時秀曰今年則以皇太子之母而尊爲皇后明年嘉慶定號之後則當尊爲皇太后明年進賀使賀表中兼擧此兩件賀語恐宜矣予謂諸大臣曰今觀其詔書則凡係儀文等事一切除之册封勅行則未可必其出來若於節使回便付送勅諭則使行入送當在何間退而相議後日登對以稟可也
정조 19년 · 강
詣壽靜門親進致詞表裏于慈殿
정조 19년 · 목
乘輿出仁政門進善門入永肅門拱辰門浥翠門至壽靜門外降輿近侍請慈殿承傳色傳捧致詞禮物函以入後還內
정조 19년 · 강
拿處承旨李肇源尋放
정조 19년 · 목
出宮時嚴鼓方下而捧入京畿監司金文淳辭疏敎曰當該承旨李肇源爲先拿處西間嚴囚待下敎捧供因金吾囚單敎以所爲雖甚無狀此日異於他日特爲放送
정조 19년 · 강
汰引儀李繼祜李敬度南會英職
정조 19년 · 목
會英以代致詞官不善擧行敎曰行首引儀掌務引儀及當該引儀汰去
정조 19년 · 강
命以明日詣景慕宮親行冬至祭用朔望親祭儀節
정조 19년 · 목
敎曰景慕宮冬至祭當親行而係是俗節依近例用朔望祭享親行時儀節進幣尊幣堂上執禮外亦用朔望例百官行禮置之擧火前當詣享所侍衛從最省約例軍兵明日稟旨俾無預爲等待之弊出宮門路及齋宿亦依朔享例爲之事分付又敎曰今番冬至行祭後經宿翌日問安竝除之內閣政院玉堂問安行祭後外亦竝除之
정조 19년 · 강
命冬至朝賀權停只進表裏
정조 19년 · 목
因禮曹啓稟有是命
정조 19년 · 강
命保放罪人李毅采放送仍付堂后假官
정조 19년 · 목
毅采製納訟罪箋百句敎以除刑推議處因金吾議處啓目敎以哺烏嗈鴈情雖可原違令擅行罪實難恕而自現之囚百句之作足爲原恕之端近聞文康之家初出科第且渠實才稔知於泮製今番處分在渠非罪伊榮卽爲放送付堂后假官使之入直
정조 19년 · 강
命京畿監司金文淳明日入侍
정조 19년 · 강
遣承旨詣宗廟永禧殿及受香諸處奉審摘奸
정조 19년 · 강
判下兵曹隨駕時軍兵磨鍊草記
정조 19년 · 목
該曹以十月及十一月朔祭親行時軍兵磨鍊之數援例取稟敎以以弘化門軍三十名爲挾輦軍其餘鄕軍及集春營軍總戎使率領隨駕宮大門則廣智營軍三十名除出把門餘皆置之
정조 19년 · 강
推吏曹參判洪明浩仍命享色吏令攸司科治
정조 19년 · 목
冬至享官臨時改付標以致稽滯也
정조 19년 · 강
召見廣州留守徐有隣京畿監司金文淳
정조 19년 · 목
敎曰京畿監司如已來待入侍○予謂文淳曰畿伯職任與前自別卿須勵精善爲也文淳曰敢不殫竭誠力予謂有隣曰本府事今果就緖耶係是新設之初凡事另念做去俾有一初立規模之效可也
정조 19년 · 목
具翼善冠袞龍袍乘輿出保定門弘化門入逌瞻門至齋室門外降輿入齋室少頃詣版位行再拜禮陞詣宮內奉審親押香祝還入齋室
정조 19년 · 강
命金吾時囚皆令今日捧供秋曹輕囚亦卽決放
정조 19년 · 목
敎曰至日在明時囚皆令今日捧供刑曹輕囚亦令今日內決放事兮付
정조 19년 · 강
放時囚李章垕等五人勘放林鵬翰命邊德淳北關頭站邑定配今日內逐送城外仍命章垕付堂後假官
정조 19년 · 목
保放罪人李章垕製箋許珩製詩金鎰南宮惺鄭日泰製賦俱以訟罪爲題而珩惺未滿百句竝命除刑推議處因金吾議處啓目章垕則敎以百句儷文燭刻書納況名賢之孫云乎卽爲放送付堂后假官使之入直珩則敎以姑爲放送鎰則敎以不但擅行之罪足以懲勵如許實才近所罕見宜乎渠家之有湖堂玉暑至日在明尤豈可滯囚卽爲放送惺則敎以適値名日姑爲放送日泰則敎以附過放送○義禁府啓言平山府使林鵬翰原情以爲本府麒麟驛定配罪人李殷模去十月二十日到本府二十一日定刑吏押付該驛該驛去本府爲九十里之地保授主人役姓名二十二日知來故竝到配日子修成册報營門不過一百八八十里則二十四日卽當到付而持者中路有病二十七日始爲到營莫重配狀屢日稽滞溺職之罪實無所逃云林鵬翰曾經都總都事請議處敎以今日內區別功議考律勘放後草記又啓言惠山前僉使邊德淳原情以爲渠之待罪本鎭時城堞衙舍不成貌樣故或改建或修補而耳牟八十石雖有吏校願納之謬例而渠旣不能禁斷椎牛一款亦矇然不察自歸犯法之科云邊德淳曾經宣傳官請議處敎以渠雖衰憒異於秩卑之久勤邊將則敢爲斂穀侵虐之擧忍行椎牛射利之計毋論多少亦毋論謬例旣有犯科合置重勘特以陽至在明故十兮參酌北關頭站邑定配今日內逐送城外又啓請林鵬翰功減一等笞四十收贖附過還職允之
정조 19년 · 강
命享色吏孫德成兮揀放送
정조 19년 · 목
刑曹啓言吏曹書吏孫德成所招以爲渠以當該祭享色書吏冬至享官埴差時愚迷所致不善奉行臨時付標以至稽滞萬死無惜云請自臣曹考律重勘敎以至日在明兮揀放送
정조 19년 · 강
考下抄啓文臣正月朔課試試券
정조 19년 · 목
以惟精惟一允執厥中爲說題竝置外等
정조 19년 · 강
刑曹以輕囚決放啓
정조 19년 · 목
該曹啓典獄署所在輕囚申春起等三名辜限已滿今方兮輕重決放本曹拘留罪人中具顯基罪係御寶僞造干連鄭東昕罪係卽信僞造干連方在推覈中竝仍置其餘金龍瑞等七名竝卽決放
정조 19년 · 강
配時囚邊德淳于吉州牧仍命過至日後發送
정조 19년 · 목
義禁府啓言邊德淳北關頭站邑吉州牧定配而請依例押送配所允之敎以何去而今始草記乎過至日後發送
정조 19년 · 강
行景慕宮冬至祭還宮
정조 19년 · 목
時至具冕服出齋室贊禮禮曹參判李敬一導詣版位行再拜禮執幣獻幣執爵獻爵進幣爵酒官吏曹判書沈煥之奠弊爵酒官行副司直尹行恁大祝廣州判官李始源讀祝文訖還復位詣飮福位行飮福禮詣望燎位行望燎禮禮畢還入齋室改具翼善冠袞龍袍出齋室葉輿出逌瞻門入弘化門保定門還內
정조 19년 · 강
召見領議政洪樂性右議政蔡濟恭判府事李秉模禮曹參判李敬一于熙政堂
정조 19년 · 목
樂性等以有稟達事率禮堂求對也
정조 19년 · 강
新定赴燕方物封裹之式
정조 19년 · 목
進賀正使李秉模啓言今番進賀時太上皇帝前方物皇帝前方物禮當一體磨鍊而係是初有之擧請始自今一依今番賀行禮擧行永爲定式事分付該曹從之
정조 19년 · 강
禮曹以明年文武官重試及對擧別試吉日啓
정조 19년 · 목
文武科初試二月初三日講經同月十九日殿試同月二十五日文武官重試三月初七日別試及重試放榜同月十五日卯時
정조 19년 · 강
遣承旨馳詣永陵奉審摘奸
정조 19년 · 강
命進賀副使徐有防下義禁府推考
정조 19년 · 목
備局啓言卽見京畿監司金文淳所報則進賀副使徐有防謂有情勢無意上來云前後飭敎何等申複而今至多日尙無動靜以致使臣會同之許久遲滯揆以事體萬萬未安請更催促使之斯速上來敎以曆行回還在卽上諭若於頒曆便出來則拜表遲速亦當隨而不遠使臣會同一時爲急揆以道理豈有如彼乎爲先下義禁府推考
정조 19년 · 강
重推平安監司金載瓉黃海監司徐邁修兵使李海愚飭撥路稽滯之弊
정조 19년 · 목
政院啓言卽見平安監司金載瓉義州府尹沈晋賢憲書齎咨官先來深問事狀啓則灣尹狀啓初十日酉時封發十一日戌時到箕營而自箕營發來今日巳時始爲到院自灣抵箕自箕抵京恰是半程而中間差池殆過三日前後撥路申飭何等截嚴而擧行若是稽滞原狀啓所當還下送而與閑漫公事有異雖不得不捧入而當該不飭之道臣從重推考遲滞之撥將兮付道臣嚴治懲礪事請令廟堂行會允之敎以關西不但若此海西之遲滞亦然黃海道監兵使亦爲推考
정조 19년 · 강
左議政兪彦鎬上疏賜批
정조 19년 · 목
疏略曰臣受恩隆厚曾無絲毫之報徒以采薪之憂反媒曠世之渥榮感雖極惶愧彌深區區死生顧何足恤而但平昔竊自期事殿下之日猶多未來庶幾仰酬知遇之萬一者今將已矣無望撫躬自悼此何人斯顧此奄奄垂死中有何餘念及於官職去就而惟其責任至大擔負至重憧憧一念繫在肚內有若身被堅縛未嘗晷刻自安戶外跫音輒疑郞吏之來念裏夢話半是釋負之願心界若此尙何望其一意靜息以卒承造化生成之澤也記昔臣從叔父文翼公臣拓基曾在先朝戊寅年間重入揆地未半歲而因病呈告乃蒙先朝矜諒情和初單許副深仁厚渥從古罕倫至今家庭之間頌之不忘今臣之職猥躡從叔之後遭際於聖世者與從叔之受知於先朝者有隆而無替況臣病狀又不比於從叔當日之難强則臣之從叔之得之先朝者臣豈敢不仰望於我殿下哉倘蒙殿下推先朝體下之仁引臣叔蒙恩之例俾臣得以卸却重擔任便將攝庶幾勅天之靈或有復起之日則天地覆燾之恩臣將終始賴之批以卿之一病沈淹三朔姑難以時日望其簉朝澒洞憂慮不任薰心卿雖以卿之從父文翼公初單卽解援以爲體諒之證而卿之精華內蘊筋力尙弛勿藥之效不日可期勿以相職之未遞過勞神用調將之節愼旃愼旃仍命遣備堂中曾經亞卿人傳諭
정조 19년 · 강
舟橋司以鷺梁鎭摘奸宣傳官書啓諸條回啓
정조 19년 · 목
先是命宣傳官採探鷺梁鎭民瘼以啓敎曰此書啓出給舟橋堂上處査問奸弊釐正後草記至於鷺梁別將之參涉舟橋船隻後弊所關萬萬駭然其委折亦爲嚴査草記至是舟橋司啓言鷺梁鎭監官領將別將及應問各人等招致査問則案付船收斂事監官李天培等所告以爲稅船作隊之時每船收米十石以爲各樣雜費之需乃是船人已行之例而及夫本司設始之後都中公用無他出處故八十船主一齊聚議略倣作隊時已例務從省約除訓局船十隻外每船以一石米八兩錢酌定出斂至於告官成節目踏印施行則此乃一從衆船主所願定式之事云蓋此各船出斂專爲都中需用而不過自渠輩辦出自渠輩用下而已當初酌定本是船主之所願伊後節目亦出官府之講成則旣非勒斂又異私用節目辭意已盡消詳別無可以釐正之端更加申明嚴飭俾無從後濫斂之敝橋船點擇事李天培等所告以爲本司設始今爲六年而所重何如事體何如則焉敢爲一毫循私之計況當點船之時本司堂上親自看審抄擇取捨則雖欲行私尤焉可得也雖以今年言之一㴀船隻造成之年條久近而進退之故渠等十三人船隻之中參於舟橋者只是八隻而已以此推之每年渠等船之幾盡入於舟橋云者實爲曖昧云設司以後點船抄擇未嘗專委渠輩渠輩船隻亦未嘗不入於點退之中則其所發明亦自無怪金聖重船隻事該鎭將貢壽海所告以爲今年漕退船一隻請得添造津船後尙有餘材故果爲許賣於鎭底居民金聖重處俾爲添補造船及其造成之後以其新造完固之故自然入於橋船抄擇之中而實非渠所敢干預而津船餘材之許賣船人本非異事新造船隻之抄入舟橋勢亦固然此與鎭將之參涉舟橋大有異焉而旣有嚴査草記之命捧口招以入
정조 19년 · 강
分揀進賀副使徐有防禁推仍飭三使臣會同今日內擧行
정조 19년 · 목
義禁府以進賀副使徐有防待命本府啓敎以何必就理然後膺命乎兮揀使之卽爲會同後入侍此後更逾鄕外一步地是不知有臣兮竝以此意嚴飭三使臣會同今日內擧行後都口傳啓目今日修啓事分付吏曹
정조 19년 · 강
命灣尹沈晉賢待曆咨出來定校騎撥星火上送推黃海監司徐邁修令廟堂嚴飭黃海帥臣檢飭撥路
정조 19년 · 목
因平安監司金載瓉義州府尹沈晉賢皇曆先來及齎咨官回還遲速勅奇有無詳探啓聞事有旨祗受狀啓謄報事敎曰憲書咨官去月初一日受憲書則二十餘日足可出來而今幾五十日尙無動靜咨官所爲萬萬可駭豈可比之常年而遲滞若此待其回還嚴棍充軍次爲先另飭灣尹齎來曆咨定校騎撥星火上送事回諭問備未久而十三日付撥狀啓始於今日入來比之灣撥其所遲滞不啻倍蓰箕伯威令豈有獨行於平壤以西之理乎專由於海西撥路之稽滯可知海伯更爲推考帥臣之不能檢飭之罪現露多端身在閫任怠忽若此如許帥臣置之安用當拿來嚴處而爲念孔道迎送之弊姑爲參的爲先道內遲滯形止査出後復有慢忽之弊先自兵使別樣重勘令廟堂嚴飭
정조 19년 · 강
召見京畿監司金文淳于重熙堂
정조 19년 · 목
予謂文淳曰始興果川等地有隨駕馬兵設置事卿與廣留及華留爛漫商確同爲議定可也
정조 19년 · 강
命太醫間日看左議政兪彦鎬之病
정조 19년 · 목
御醫朴明逵書啓以爲左議政兪彦鎬病症大槪脈度與諸症與昨日一樣藥則歸肺湯依前方一帖今日又爲煎用而主家以爲太醫之鎭日往來實爲惶悚難安之端云敎以間日看病
정조 19년 · 강
放寧海府定配罪人李書九
정조 19년 · 목
敎曰道伯旣異於邑倅且有筵敎寧海府定配罪人李書九放送
정조 19년 · 목
敎曰渠焉敢慢忽而行步極爲緩緩駭然甚矣不可以鄕注書兮揀當該注書拿處
정조 19년 · 강
重推有司堂上李時秀前副提調尹行恁命廟堂文書卽爲修正
정조 19년 · 목
敎曰廟堂文書皆關典章前此亦有筵敎意謂其間修正目錄矣今日適有取考之册問之尙無修置者云戶判之事事泛忽姑無論前堂之尙不釐正尤爲駭然有司堂上李時秀前副提調尹行恁竝從重推考先自目錄卽爲修正入啓
정조 19년 · 강
命戶判李時秀所兼各司提調許遞只令帶司僕提調
정조 19년 · 목
敎曰職務太繁每多瘡疣欲隨事提飭則近於叢脞欲任他闔眼則有如許苟且之弊戶判兼帶各司提擧許遞俾專度支薵司之職務前望單子入之因司僕提調李時秀許遞傳旨敎曰本司不可數遞此傳旨置之
정조 19년 · 강
以鄭存中爲內局提調遞存中總管之任以權▣代之竝前望也
정조 19년 · 목
因兵曹入直省記敎曰提調鄭存中總管之任許遞前望單子入之以▣批下
정조 19년 · 강
吏曹參議宋煥箕上疏賜批
정조 19년 · 목
疏略曰臣猥陳至懇冀蒙新命收還之恩及奉批旨乃有斯速上來之諭臣之惶蹙倍劇於前而至於雪恥酬文正之敎以臣迷闇鈍滞其何以仰揣聖意之攸存乎臣自承此敎屢日思惟轉益惝怳莫省其所以亦不識其何以仰復也嗚呼己未之事尙何言哉逆豎得罪而陰謀益急必欲屠戮一邊士類先除國家羽翼投書上變先後送發此凶徒之所爲而其魁則許積是也是以積之伊時筵奏究厥語意尤極凶慘臣之先祖赤族之禍迫在呼吸而幸賴我肅宗大王如日中天遂使魑魅莫能逃情不然則國之爲國未可知而臣之家滅已久矣臣每想是年四五月間事未嘗不髮豎骨顫恨無以洩此憤於百歲之後噫嘻痛矣積雖臣家之讎而卽宗國之賊也爲臣祖之後孫者固有未洩之憤論臣祖之當日則初無可雪之恥而今玆聖敎乃在近日處兮之後此臣所以莫可仰揣於聖意者也噫草萊賤蹤本不以官職自居則惟彼憑藉體府募入勇士假權逆子締結近宗之種種情節臣雖知之已詳聞之已熟亦何敢妄有論列如在朝諸臣之爲也第以大臣疏批旣有所諭今於賤臣又有此敎有若臣祖眞有恥於當年而始獲雪於今日顧安有積之復官而臣祖雪恥之理哉臣於聖批之下不能卽地仰揣者固極惶悚而身親見與有幸之敎亦將仰對以何辭乎若臣所叨之職不啻若狙猿之冠冕鼯鼠之覊馽而不可久辱於樵牧之社伏乞亟賜鐫改批以前批中雪恥酬先正云云觀於明聖志光聖德之句語意謂爾以爾家之人必不言而喩矣今爾疏辭之曰以莫省所以者無或前批之未暢歟往昔己未之事尙何言筵請告廟頒敎至引濟州吉云節之例從又撰進敎文而反諉張三之操刃李二之償命者其人何人則如故相之異趣設或未及立異豈比於右所謂其人之同室操戈乎況故相之死在於己巳十年前且況最後收議雖似依違自來庇護昭載國乘者乎予於先正曠想多端獨於己未之恥未遑一言之槪及幸因故相復官事始獲提道於今日使後生少年益知顚末復故相卽斥其人斥其人卽念先正予之謂雪恥先正云者不亦宜乎大抵百年而公議大定故相雪其冤而先正尤有辭使其人愧赧赧惶汗浹背於九地眞所謂異條而同貫大公而至正也見今政月在卽爾須卽起幡然仍命下諭道伯傳之
정조 19년 · 강
命牌招進賀副使徐有防使之會同有防六違召命問啓仍施重推之典飭令斯速承命
정조 19년 · 목
敎曰副使尙未出膺會同有命而不得擧行豈有如許事體道理乎曆行先來若於今日出來則使行治發亦當在此時此時使臣豈敢若此乎備員然後使之會同而會同前都口傳亦何以啓下副使徐有防從重推考卽爲牌招使之星火擧行事兮付有防違召敎曰若此則不欲從官乎當此坐齋之時致煩酬應不但寒心因一副使又致使行事務之尙未會同停當豈成說乎從重推考更爲牌招牌去來各別嚴飭有防再違召敎曰更爲牌招牌去來嚴飭有防三違召敎曰若是違牌何時會同乎坐齋之日又若是酬應可乎以此以彼兮義掃地其矣更卽牌招卽速擧行有防四違召敎曰一番牌招則去來動費數刻注書當嚴處而爲先更爲牌招牌去來星火嚴飭有防五違召敎曰若此則不欲着帽立朝乎爲先問啓政院啓言問啓事命下矣問于進賀副使徐有防處則以爲臣卽家國之一罪人生不齒橫目之列死將爲不暝之鬼泣血荒山日夕待盡惟我天地父母特加垂憐以敎以批溫綸洊降旣昭晣之又全保之臣抱特此恩言走告於父祖墳山惟願速歸京下相將攢祝而已千萬不自意燕价餘命忽下此際臣誠惝怳感激殆不覺五內之失守也噫臣身非臣之有死生夷險惟上所命卽臣之所自矢則今此專對之任實有往役之義若使臣苟可以一半分蠢動則豈敢爲連事違傲仰煩酬應自陷於罪上添罪之科而至若今番人言卽是今古以來所未聞所未有之極㦧毒極汚衊之遭罹也縱荷我聖上生活拯濟之至仁聖澤俾有性命帖去地上而一身之滓穢則自在雖傾海莫之洗焉而況不忠不孝不悌之許多罪惡尙逭邦憲有關人理旣不可以情勢情踪言則其何忍自廁人類抗顏周行又何敢諉之往役揚揚冒赴以貽淸朝之羞乎當此連日淸齋之時致勤飭敎之屢煩此罪尤合萬戮惟願速被金木之誅云敎以從古人臣之遭罹何限則未聞被一彈劾便欲自畫前此昭晣之備盡姑舍之以夷險不避之心適當原濕之往役一兮報劾此政其時而一違再違以至三四五違昧然若無聞覩又於問啓之後迷不知動殆若眞箇不欲着帽者然之則去將何之且今更漏向深酬應甚若到今促飭徒勞而已若知身不有之義則金虎一步視同鐵甕者是豈道理之所忍爲義分之所敢出況明知其必欲勉出而一直逡巡無意竭蹶於是乎難免坐要之嫌從重推考更爲牌招斯速承牌事各別嚴飭有防六違召敎曰更爲牌招違牌勿爲呼望傳旨亦勿捧入
정조 19년 · 강
召見時原任大臣閣臣藥院提調于誠正閣
정조 19년 · 목
承候也○領議政洪樂性曰前席辭免非止一再苟有一分可强之道豈敢復事煩瀆而精神之昏耗近又益甚尋常事爲過眼輒忌廟謨之委積姑捨國體之傷損如何伏願亟命斥退改卜賢輔焉予曰旣不以筋力之事責卿則但坐鎭而已何必過辭也
정조 19년 · 강
重推承旨黃昇源李益運金啓洛
정조 19년 · 목
領議政洪樂性啓言入侍班次旣有定式亦關朝儀藥房入診時則藥院居前承史居後其餘入侍則承史居前者卽不易之規也今日入侍承候而非入診則承史自當居前而誤引入診之例故臣於閤門亦有所提飭而未及改次矣今承聖敎果知失儀而不卽釐正則亦恐有後來襲謬之弊請當該承旨從重推考從之
정조 19년 · 강
命折衝鄭信徵閑良宋聖麟空闕衛將差下
정조 19년 · 목
總戎使徐龍輔啓言本廳今年分給部內還上幾盡畢捧而未捧之數只爲七百餘兩此則皆是至貧窮之類也今有龍仁居折衝鄭信徵京居閑良宋聖麟兩人捐出千餘兩錢自願竝縮穀擔當備納其捐財濟窮之狀誠爲嘉尙此等之類不可無別般激勸之道故仰達矣敎以聞甚可嘉賞加空闕衛將差下
정조 19년 · 강
召見有司堂上李時秀稟事閣臣徐龍輔于重熙堂
정조 19년 · 강
命備局分送支勅定例册子于畿甸及兩西道臣仍命鋪陳屛帳則以前排及已措備者用之飯供中果品饌物隨其土宜代用事令儐臣道臣臨時闊狹